Horská republika

Horská republika Severného Kaukazu (alebo len Horská republika alebo Republika horalov) bol názov federatívnej republiky, ktorá existovala na Severnom Kaukaze v rokoch 1917 až 1921. Republika sa nachádzala na väčšine územia bývalej Tereckej a Dagestanskej oblasti, teda dnešného Čečenska, Ingušska, Severného Osetska, Kabardska-Balkarska, Dagestanu a časti Stavropoľského kraja. Hlavným mestom Horskej republiky bol najprv Vladikavkaz, potom Nazraň a nakoniec Temir-Chan-Súra.

 Vznik 
Krátko po Februárovej revolúcii bol v marci 1917 vytvorený "Zväz národov Severného Kaukazu", ktorý zvolil predsedníctvo svojho výkonného výboru. Predsedom výkonného výboru sa stal čečenský nacionalista a antikomunista Tapa Čermojev, ktorý bol zároveň vodcom národno-oslobodzovacieho hnutia severokaukazských národov. 5. augusta 1917 bola prijatá Ústava "Nizam", ktorú spísal Ímám Šámil už v roku 1847, a Horská republika tak začala existovať. Oficiálne vyhlásená bola až 11. mája 1918, keď sa poskladala vláda. 

O vznik tohto štátu sa najviac zaslúžil už spomínaný Tapa Čermojev, ktorý sa stal premiérom tejto krajiny, ďalej Sajjíd Šámil, vnuk Imáma Šámila, Ali-Chadži Akuša, Hajdar Bamat a ďalší. Nezávislosť Horskej republiky uznalo Turecko, Nemecko, Gruzínská demokratická republika, Arménská demokratická republika, Azerbajdžanská demokratická republika a Kubánska ľudová republika.

 Zánik 
Horská republika bola počas Ruskej občianskej vojny niekoľkokrát napadnutá bielogvardejcami generála Denikina, ktorý jej nezávislosť neuznával a stále jej územie považoval za súčasť Ruska. Boje s bielymi skončili v januári 1920, keď bol Denikin porazený jednotkami 11. červenej armády. Obyvatelia Kaukazu spočiatku vítali červenoarmejcov ako mierotvorcov, ale tí taktiež neuznali ich nezávislosť. V júni 1920 bola Horská republika okupovaná Červenou armádou a pripojená k sovietskemu Rusku. Predstavitelia tejto krajiny potom boli nútení emigrovať (S. Šámil potom v roku 1924 v Nemecku spoluzaložil a viedol "Výbor pre nezávislosť Kaukazu"). V januári 1921 bola boľševikmi zriadená Horská autonómna sovietska socialistická republika ako súčasť RSFSR.

 Literatúra 
 J. "Obedinennyi Kaukaz" ( "Zjednotený Kaukaz"), No: 1-3 (30-32), Mníchov, 1954 
 Levan Z. Urušadze, About the history of the question of unity of the Caucasian Peoples (O histórii otázky jednoty kaukazských národov); J. "Amirani", XIII, Montreal, Tbilisi, 2005, stránky 72-87 
 Baddeley J. F .; The Russian Conquest of the Caucasus; Longmans, Green, and Co .; London; 1908
 Henrey, Mrs Robert; Madeleine Grown Up, J. M. Dent & amp; Sons, London; 1954
 Caucasian Republic Mission to the Peace Conference Appeal for Help (Misia Kaukazskej republiky na mierovej konferencii - Žiadosť o pomoc); piatok 4. apríla 1919; The Morning Post; Londýn.
 Tapa Čermojev - Obituary The Times; ELTI Temihan

 Externé odkazy 
 Horská republika  - slovníkové heslo na stránkach vydavateľstva Libri
 Conflict in Chechnya: A Background Perspective - článok britského politológa P. Armstronga z novembra 1999 na stránkach kanadského zborníku The Journal of Conflict Studies; opisuje dejiny rôznych štátnych útvarov, vzniknutých v oblasti severného Kaukazu (anglicky)

 Zdroj 

Kategória:Dejiny Ruska
Kategória:Ruská občianska vojna
Kategória:Zaniknuté štáty
Kategória:Zaniknuté štáty Európy
Kategória:Zaniknuté republiky